Angajări în Armată. Condițiile de concurs pentru cele 2.500 de posturi
- Iulia Moraru
- 13 mai 2024, 23:00
Ministerul Apărării Naționale (MApN) a anunțat deschiderea mai multor posturi pentru soldați și gradați profesioniști, oferind posibilitatea celor interesați să se înscrie la concurs în perioada imediat următoare.
Perioada de înscriere este cuprinsă între 7 mai și 3 iunie, iar probele de selecție vor avea loc între 13 mai și 7 iunie. Candidații declarați „admiși” la selecție și repartizați pe post vor trebui să se prezinte la structurile responsabile cu formarea profesională inițială în data de 5 august.
Cei care îndeplinesc deja stagiul militar vor trebui să se prezinte în data de 2 septembrie.
Angajări la stat. MApN recrutează peste 2.500 de persoane
Toţi candidaţii, indiferent de categoria de personal sau de programul de formare pentru care optează, trebuie să îndeplinească următoarele condiţii şi criterii de recrutare:
- să aibă cetăţenie română şi domiciliul în România de cel puţin 6 luni, la data începerii anului de învăţământ/cursului/programului de formare;
- să nu fi fost condamnat pentru săvârşirea unei infracţiuni contra umanităţii, contra statului sau contra autorităţii, de corupţie, de serviciu sau în legătură cu serviciul, care împiedică înfăptuirea justiţiei, de fals ori a unei infracţiuni săvârşite cu intenţie, care l-ar face incompatibil cu exercitarea profesiei de militar în activitate ori pentru a urma cursurile unei unităţi de învăţământ liceal militar, cu excepţia situaţiei în care a intervenit reabilitarea, amnistia postcondamnatorie sau dezincriminarea faptei;
- să nu facă parte din partide, formaţiuni sau organizaţii politice, iar dacă este membru, să se angajeze în scris că după admiterea în unitatea/instituţia de învăţământ militar sau în programul de formare/instruire va renunţa la această calitate;
- să nu facă parte din organizaţii interzise de legislaţia română şi să nu fie membru al unor organizaţii incompatibile cu regulile, activităţile şi atribuţiile specifice profesiei militare;
- să nu aparţină unor culte sau asociaţii/grupări religioase care contravin normelor de păstrare a ordinii publice, care încalcă bunele moravuri sau afectează exercitarea profesiei militare;
- să nu fie asociat unic ori să participe direct la administrarea sau conducerea unor organizaţii sau asociaţii comerciale, cu excepţia celor prevăzute de lege, iar dacă se află în una dintre aceste situaţii, să se angajeze în scris că după admiterea în unitatea/instituţia de învăţământ militar sau la cursul de formare ori la programul de instruire va renunţa la această calitate, potrivit MApN.
Candidații vor susține probe teoretice și medicale
De altfel, viitorii candidați vor trebui să susțină și proba medicală și scrisă. Alte condiții de participare la concurs sunt:
- să fie declarat „Apt” la evaluările/examinările organizate de către centrele zonale de selecţie şi orientare sau colegiile naţionale militare şi, după caz, de către structurile desemnate;
- să fie declarat „Apt” în urma examinării medicale efectuate la unităţile sanitare din cadrul Ministerului Apărării Naţionale;
- pentru candidate - să declare în scris că îşi asumă toate riscurile, în situaţia în care pe parcursul susţinerii probelor de selecţie se află în stare de graviditate/maternitate;
- îşi exprimă acordul privind prelucrarea datelor cu caracter personal, în conformitate cu prevederile Legii nr. 190/2018 privind măsuri de punere în aplicare a Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), se mai arată în anunțul MApN.
MApN. Mai multe informații pentru candidați
În funcție de specializarea pentru candidații optează, există câteva criterii specifice de recrutare, ce pot fi consultate la: recrutaremapn.ro/criteriigs.php.
Informațiile privind unitățile militare care scot locuri la concurs și structurile care efectuează recrutarea le poți afla de la birourile recrutare-informare.
Acestea pot fi accesate la următoarea adresă: https://www.recrutaremapn.ro/contactbir.php.
„Nu lăsa șansa asta să îți scape! Accesează linkul dacă vrei să ți se schimbe viața în bine! Dacă nu ești încă hotărât, îți recomandăm să încerci oricum, iar dacă nu îți place poți renunța oricând, inclusiv pe timpul procesului de selecție.
Salvează postarea ca să o ai la îndemână, iar dacă ai prieteni care ar putea fi interesați de o carieră militară, trimite-le-o și lor!”, au transmis reprezentanții Ministerului Apărării.